zaibatsu
Zaibatsu, familieejet økonomisk kombinat i Japan. Zaibatsuer opstod under Meijirestaurationen (1868-1912) ofte som en videreførelse af en ældre, succesrig forretning og med en bank som centrum i netværket. Zaibatsuer omfattede virksomheder inden for alle erhvervsgrene, og alt blev styret af de familieejede moderselskaber. Deres økonomiske magt og interesser gjorde dem til aktive politiske aktører. I 1930'erne blev de førende partier betragtet som marionetter for Mitsui og Mitsubishi, der sammen med Yasuda og Sumitomo var de største zaibatsuer. I 1945 kontrollerede de cirka 25% af den japanske økonomi. Med de allieredes besættelse efter 1945 blev zaibatsu som selskabsform forbudt, og i alt ti zaibatsuer blev opløst i mindre, selvstændige aktieselskaber, som dannede nye, løsere netværk, keiretsu, af nogle set som en ny form for zaibatsu, shin-zaibatsu.